* ກອງປະຊຸມໃຫຍ່ ຄັ້ງທີ V ຂອງ ພັກໃນປີ 1991 ໄດ້ຕີລາຄາການ ດໍາເນີນພາລະກິດ ປ່ຽນແປງໃໝ່ ຢູ່ປະເທດເຮົາໃນໄລຍະ 5 ປີ ເຊິ່ງຜ່ານການໄຈ້ແຍກ ສະພາບຄວາມເປັນຈິງ ທາງດ້ານເສດຖະກິດ-ສັງຄົມ ຂອງປະເທດເຮົາ, ກໍ່ຄືສະພາບ ແວດ ລ້ອມສາກົນ. ກອງປະຊຸມ ໄດ້ວາງທິດທາງ ໜ້າທີ່ລວມ ຂອງທົ່ວພັກ ທົ່ວປວງຊົນຄື: “ສືບຕໍ່ພາລະກິດປ່ຽນແປງໃໝ່ ຮອບດ້ານ, ເພີ່ມທະວີຄວາມ ສາມັກຄີເປັນອັນໜຶ່ງ ອັນດຽວຂອງ ປວງຊົນລາວທັງຊາດ, ບົນພື້ນຖານພັນ ທະພາບ ກໍາມະກອນ-ກະສິກອນ ແລະ ປັນຍາຊົນນັກຮຽນຮູ້ ພາຍໃຕ້ການນໍາພາຂອງພັກ…”.
ກອງປະຊຸມໃຫຍ່ຄັ້ງທີ V ຂອງພັກ ຍັງໄດ້ສືບຕໍ່ ຄົ້ນຄວ້າ ແລະ ຫັນແນວທາງ ປ່ຽນແປງໃໝ່ ເປັນອັນລະອຽດ ເທື່ອລະກ້າວ, ຂະຫຍາຍແນວທາງ ປ່ຽນແປງໃໝ່ ຮອບດ້ານ, ມີຫລັກການ ໃນທຸກຂົງເຂດ ວຽກງາມຕື່ມອີກ. ອັນພົ້ນເດັ່ນໃນກອງປະຊຸມ ຄະນະບໍລິຫານງານ ສູນກາງພັກຄັ້ງທີ 2 ສະໄໝທີ V ໄດ້ພິຈາລະນາ ກ່ຽວກັບຮ່າງ ລັດຖະທໍາມະນູນສະບັບທໍາທິດ ຂອງສາທາລະນະລັດ ປະຊາທິປະໄຕ ປະຊາຊົນລາວ (ສປປ ລາວ). ຈາກນັ້ນວັນທີ 15 ສິງຫາ 1991 ກອງປະຊຸມ ຄັ້ງທີ 6 ຂອງສະພາປະ ຊາຊົນສູງສຸດ ຊຸດທີ II ກໍ່ໄດ້ຮັບຮອງ ເອົາລັດຖະທໍາມະນູນ ສະບັບທໍາອິດ ຂອງ ສປປ ລາວ ແລະ ຮັບຮອງເອົາ ກົດໝາຍວ່າດ້ວຍ ການເລືອກຕັ້ງ ສະບັບດັດແປງໃໝ່. ອັນນັ້ນມັນແມ່ນ ຜົນສໍາເລັດທີ່ ສໍາຄັນຍິ່ງ ໃນການຜັນຂະຫຍາຍ ແນວທາງນະໂຍບາຍ ຂອງພັກກ່ຽວກັບ ການສ້າງລັດແບບໃໝ່ ລັດຂອງປະຊາຊົນ, ໂດຍປະຊາຊົນ ແລະ ເພື່ອປະຊາຊົນ ເຊິ່ງເປັນການເປີດສາກ ໃຫ້ການຄຸ້ມຄອງ ລັດຫັນເຂົ້າສູ່ ລະບຽບກົດໝາຍ ເທື່ອລະ ກ້າວ. ວັນທີ 8 ພຶດສະພາ 1993 ກົມການເມືອງ ສູນກາງ ພັກ ໄດ້ ອອກມະຕິ ເລກທີ 21/ກມສພ ວ່າດ້ວຍການ ປ່ຽນ ແປງ ລະບົບຄຸ້ມຄອງ ເສດຖະກິດ ຈາກການຄຸ້ມຄອງ ແບບແບ່ງຂັ້ນ (ສູນກາງ, ທ້ອງຖິ່ນ ແລະ ຮາກຖານ) ເປັນການຄຸ້ມຄອງ ຕາມລະບົບລວມສູນ ແບ່ງຄວາມຮັບຜິດຊອບ ຕາມຂະແໜງການ (ລະ ບົບລວມສູນ ກະຈາຍອໍານາດ). ພ້ອມ ນັ້ນ ລັດຖະບານ ກໍ່ໄດ້ຫັນເປັນແຜນ ການເຄື່ອນໄຫວຂອງລັດ ແຕ່ປີ 1993-2000, ໂດຍໃຫ້ບຸລິມະສິດ ແກ່ 8 ແຜນງານໃຫຍ່ຄື: ແຜນງານຜະລິດ ສະບຽງອາຫານ, ແຜນງານຜະລິດສິນຄ້າ, ແຜນງານຢຸດຕິ ການ ຖາງປ່າເຮັດໄຮ່, ແຜນງານພັດທະນາ ຊົນນະບົດ, ແຜນງານກໍ່ສ້າງ ພື້ນຖານໂຄງລ່າງ, ແຜນງານພົວ ພັນເສດຖະກິດ ກັບຕ່າງປະເທດ, ແຜນງານພັດ ທະນາ ຊັບພະຍາ ກອນມະນຸດ ແລະ ແຜນງານສົ່ງເສີມ ການບໍລິການ.
ກອງປະຊຸມຄົບຄະນະ ບໍລິຫານງານສູນກາງພັກ ຄັ້ງທີ 7,8,9 ສະໄໝທີ V ຍັງໄດ້ພິຈາລະນາ, ຮັບຮອງເອົາມະຕິກ່ຽວກັບການ ພັດທະນາຊັບພະຍາ ກອນມະນຸດ, ມະຕິກ່ຽວກັບການ ພັດທະນາຊົນນະບົດ ແລະ ທັດສະນະຂອງພັກ ຕໍ່ວຽກງານວັດ ທະນະທໍາ ໃນໄລຍະໃໝ່. ບັນດາອົງການ ຈັດຕັ້ງມະຫາຊົນ ເປັນຕົ້ນແນວລາວສ້າງຊາດ, ຄະນະຊາວໜຸ່ມປະຊາຊົນ ປະຕິວັດລາວ, ສະຫະພັນແມ່ຍິງ, ສະຫະພັນກໍາມະບານລາວ ທີ່ເປັນພາກສ່ວນໜຶ່ງ ຂອງລະບົບການ ເມືອງ ລ້ວນແຕ່ໄດ້ ເປີດກອງປະຊຸມ ໃຫຍ່ຂອງຕົນ ກໍານົດພາລະບົດບາດ, ເນື້ອໃນ, ຮູບການເຄື່ອນໄຫວ ສອດຄ່ອງກັບແນວທາງ ປ່ຽນແປງໃໝ່ຂອງພັກ.
ເນື້ອໃນ: ຂປລ